b'\n_START_ARTICLE_\nRaide-Jokeri\n_START_SECTION_\nHistoria\n_START_PARAGRAPH_\nVuonna 1990 Helsingin kaupunki esitteli suunnitelman It\xc3\xa4keskuksesta Lepp\xc3\xa4vaaraan kulkevasta poikittaisesta pikaraitiotielinjasta, joka oli nimetty Jokeriksi (Joukkoliikenteen keh\xc3\xa4m\xc3\xa4inen raideinvestointi). Linjan pituus olisi ollut noin 21 kilometri\xc3\xa4 ja kustannusarvio hankkeelle oli noin 750 miljoonaa markkaa. Vuoden 1994 P\xc3\xa4\xc3\xa4kaupunkiseudun liikennej\xc3\xa4rjestelm\xc3\xa4suunnitelmassa Jokeri-pikaraitiotie oli esitetty v\xc3\xa4litt\xc3\xb6m\xc3\xa4sti aloitettavaksi hankkeeksi. Jokerin ideoineen HKL:n suunnittelujohtajan j\xc3\xa4\xc3\xa4ty\xc3\xa4 el\xc3\xa4kkeelle suunnitelmat pikaraitiotiest\xc3\xa4 kuitenkin hyl\xc3\xa4ttiin ja Jokeri-linjaa p\xc3\xa4\xc3\xa4tettiin alkaa suunnittelemaan linja-autoin liikenn\xc3\xb6it\xc3\xa4v\xc3\xa4n\xc3\xa4 linjana, sill\xc3\xa4 pikaraitiotielinjan kustannusten koettiin olevan liian suuret arvioituihin matkustajam\xc3\xa4\xc3\xa4riin n\xc3\xa4hden. Raide-Jokerin matkustajam\xc3\xa4\xc3\xa4rien oli kuitenkin arvioitu olevan merkitt\xc3\xa4v\xc3\xa4sti suuremmat kuin Helsingin metron samanhintaisen It\xc3\xa4keskus\xe2\x80\x93Vuosaari-osuuden, joka p\xc3\xa4\xc3\xa4tettiin rakentaa. P\xc3\xa4\xc3\xa4kaupunkiseudun liikennej\xc3\xa4rjestelm\xc3\xa4suunnitelma PLJ 1998:ssa Raide-Jokerin suunnittelu ja rakentaminen p\xc3\xa4\xc3\xa4tettiin lyk\xc3\xa4t\xc3\xa4 aina vuoden 2030 j\xc3\xa4lkeisiin hankkeisiin asti._NEWLINE_Jokeri-bussilinjan eli linjan 550 liikenn\xc3\xb6inti aloitettiin elokuussa 2003. Sittemmin bussilinjan odotettua suurempi suosio ja siit\xc3\xa4 juontuneet ongelmat kuten ylikuormitus ja ketjuuntuminen ajoivat aikaistamaan korvaavan pikaraitiotielinjan rakentamista. T\xc3\xa4ll\xc3\xa4 hetkell\xc3\xa4 runkolinjalla 550 tehd\xc3\xa4\xc3\xa4n arkisin noin 40\xc2\xa0000 p\xc3\xa4ivitt\xc3\xa4ist\xc3\xa4 matkaa, mutta vuonna 2025 linjalla on ennustettu olevan p\xc3\xa4ivitt\xc3\xa4in jopa l\xc3\xa4hes 90\xc2\xa0000 potentiaalista k\xc3\xa4ytt\xc3\xa4j\xc3\xa4\xc3\xa4, mik\xc3\xa4 ylitt\xc3\xa4\xc3\xa4 bussilinjan kuljetuskapasiteetin t\xc3\xa4ysin._NEWLINE_Pikaraitiotien alustava yleissuunnitelma valmistui toukokuussa 2009. Suunnitelman perusteella linjasta saatiin alustava, 212 miljoonan euron kustannusarvio ja kaavavarausten teko tuli mahdolliseksi. Helsingin kaupunkisuunnittelulautakunta suositti ty\xc3\xb6n jatkamista hankesuunnitelmalla v\xc3\xa4litt\xc3\xb6m\xc3\xa4sti. Helsingin kaupungin liikennelaitoksen johtokunta p\xc3\xa4\xc3\xa4tti vuonna 2009 selvitt\xc3\xa4\xc3\xa4 HKL:n suunnittelijoiden esityksen perusteella edelleen mahdollisuuksia kehitt\xc3\xa4\xc3\xa4 Jokeria bussi- tai johdinautolinjana. Helsingin seudun liikenteen toimesta tehtiin johdinautoliikenteest\xc3\xa4 viel\xc3\xa4 erillinen hankeselvitys vuonna 2011. Aiemmin vuonna 2003 YTV ja liikenne- ja viestint\xc3\xa4ministeri\xc3\xb6 olivat tilanneet saksalaiselta konsulttiyritykselt\xc3\xa4 selvityksen, voitaisiinko Raide-Jokeri yhteensovittaa Helsingin metrolinjaan niin, ett\xc3\xa4 raitiovaunuilla voitaisiin liikenn\xc3\xb6id\xc3\xa4 my\xc3\xb6s metroradalla. Raitiovaunuj\xc3\xa4rjestelmiin teht\xc3\xa4vien muutost\xc3\xb6iden laajuus ja yleisesti koko integrointihankkeen kannattamattomuus ajoivat idean hylk\xc3\xa4\xc3\xa4miseen._NEWLINE_Helsingin seudun liikennej\xc3\xa4rjestelm\xc3\xa4suunnitelma HLJ 2011:ss\xc3\xa4 Raide-Jokeri oli jo listattu vuoteen 2020 menness\xc3\xa4 toteutettaviin hankkeisiin, mutta kiireellisyysj\xc3\xa4rjestyksess\xc3\xa4 toiseksi viimeisen\xc3\xa4 mm. Pisararadan sek\xc3\xa4 metrolinja- ja kaupunkiratalaajennusten j\xc3\xa4lkeen. J\xc3\xa4rjestyksest\xc3\xa4 on kuitenkin todettu, ett\xc3\xa4 yksitt\xc3\xa4isen hankkeen viiv\xc3\xa4styminen ei saa viiv\xc3\xa4stytt\xc3\xa4\xc3\xa4 seuraavien aloitusta. Vuoden 2011 hankearviossa todettiin, ett\xc3\xa4 Raide-Jokeri on hankkeena paitsi v\xc3\xa4ltt\xc3\xa4m\xc3\xa4t\xc3\xb6n my\xc3\xb6s kaupungeille taloudellisesti kannattava, sill\xc3\xa4 sen kustannus-hy\xc3\xb6tysuhde on jopa 1,25. Tehostuvan maank\xc3\xa4yt\xc3\xb6n ansiosta raitiolinjan varrelle arvioidaan tulevaisuudessa muuttavan 23\xc2\xa0000 asukasta ja syntyv\xc3\xa4n 14\xc2\xa0000 ty\xc3\xb6paikkaa enemm\xc3\xa4n verrattuna siihen, ett\xc3\xa4 linjan liikenn\xc3\xb6inti\xc3\xa4 ja kehitt\xc3\xa4mist\xc3\xa4 jatkettaisiin linja-autoin. Pelk\xc3\xa4st\xc3\xa4\xc3\xa4n Helsingin puolella Raide-Jokerin kokonaispotentiaalin arvioidaan olevan noin 92\xc2\xa0000 asukasta ja 48\xc2\xa0000 ty\xc3\xb6paikkaa vuoteen 2050 menness\xc3\xa4. Vuonna 2040 Raide-Jokerilla ennustetaan kulkevan arkisin noin 102\xc2\xa0000 matkustajaa p\xc3\xa4iv\xc3\xa4ss\xc3\xa4._NEWLINE_Vuonna 2013 linja oli Helsingin kaupunkisuunnitteluviraston liikenneinvestointien talousarvioehdotuksessa merkitty vuosille 2017\xe2\x80\x932020. Helsingin seudun liikennej\xc3\xa4rjestelm\xc3\xa4suunnitelma HLJ 2015:ss\xc3\xa4 Raide-Jokeri esitet\xc3\xa4\xc3\xa4n toteutettavaksi vuoteen 2025 menness\xc3\xa4._NEWLINE_Raide-Jokerin hankesuunnitelma valmistui tammikuussa 2016. Hankesuunnitelmassa Raide-Jokerin rakentamiskustannuksiksi arvioitiin 275 miljoonaa euroa. Bussilinjan korvaaminen pikaraitiotiell\xc3\xa4 eteni, kun Suomen hallitus lupasi kehysriihess\xc3\xa4 5. huhtikuuta 2016 sille rahoitusta. Valtio vauhditti hanketta antaen sille tukea kolmanneksen kokonaiskustannuksista eli 84 miljoonaa euroa edellytt\xc3\xa4en, ett\xc3\xa4 kaupunkien p\xc3\xa4\xc3\xa4t\xc3\xb6ksenteko ja rakentaminen suoritetaan mahdollisimman pian. Espoon kaupunginvaltuusto hyv\xc3\xa4ksyi 13. kes\xc3\xa4kuuta 2016 hankkeen \xc3\xa4\xc3\xa4nin 59\xe2\x80\x9316 ja Helsingin kaupunginvaltuusto yksimielisesti 15. kes\xc3\xa4kuuta 2016. Kun molemmat kaupungit p\xc3\xa4\xc3\xa4ttiv\xc3\xa4t jatkaa hankkeen valmistelua, aloitettiin yksityiskohtaisempien toteutussuunnitelmien laatiminen. Toukokuussa 2016 julkaistujen tietojen mukaan hankkeen kustannusarvio on kohonnut 459 miljoonaan euroon, josta raitiovaunujen hankintakustannusten osuus on noin 95 miljoonaa euroa._NEWLINE_Raide-Jokerin asemakaavamuutokset ja hankesuunnitelman pohjalta teht\xc3\xa4v\xc3\xa4t katusuunnitelmat ovat parhaillaan k\xc3\xa4ynniss\xc3\xa4. Hankkeen palveluntuottajat kilpailutettiin vuoden 2017 aikana. Kes\xc3\xa4kuussa Raide-Jokerin suunnittelijoiksi valittiin Siton, Ramboll Finlandin ja VR Trackin yhteenliittym\xc3\xa4. Lokakuussa 2017 Raide-Jokerin urakoitsijoiksi valittiin YIT ja VR Track. Raide-Jokerin suunnitteluun ja toteuttamiseen k\xc3\xa4ytet\xc3\xa4\xc3\xa4n ns. allianssimallia, eli linja toteutetaan Helsingin ja Espoon kaupunkien yhteishankkeena ilman erikseen perustettavaa, tilaaja- ja toteuttajaorganisaationa toimivaa osakeyhti\xc3\xb6t\xc3\xa4. T\xc3\xa4ll\xc3\xa4 hetkell\xc3\xa4 tavoitteena on aloittaa Raide-Jokerin rakentaminen viimeist\xc3\xa4\xc3\xa4n alkuvuonna 2019. Hankkeen lokakuussa 2017 vahvistettu budjetti on 275 miljoonaa euroa, josta rakennuskustannusten osuus on noin 205\xe2\x80\x93225 miljoonaa euroa. Suunnitelmaan sis\xc3\xa4ltyv\xc3\xa4t optiot, yhdysraiteen sek\xc3\xa4 varikoiden rakennuskustannukset, ovat suuruudeltaan noin 100 miljoonaa euroa. Marraskuussa 2018 esitetty uusin kustannusarvio on vuoden 2015 hintatasossa 367 miljoonaa euroa, josta varikon rakennuskustannukset ovat 64 miljoonaa euroa. Raide-Jokerin lopullinen kustannusarvio valmistui tammikuussa 2019, ja siin\xc3\xa4 hankkeen kustannusarvioksi t\xc3\xa4smentyi 386 miljoonaa euroa joulukuun 2018 hintatasossa. Raide-Jokerin rakentamisen alkoi kes\xc3\xa4kuussa 2019 ja liikenn\xc3\xb6innin linjalla alkaa suunnitelmien mukaan kes\xc3\xa4kuussa 2024._NEWLINE_Alustavia suunnitelmia on ollut laajentaa Raide-Jokeria tulevaisuudessa reitille Viikki\xe2\x80\x93Pasila\xe2\x80\x93Otaniemi\xe2\x80\x93Tapiola. T\xc3\xa4m\xc3\xa4 ns. Tiederatikka-laajennus on jo mainittu Helsingin seudun liikennej\xc3\xa4rjestelm\xc3\xa4suunnitelmissa, mutta sen toteuttaminen olisi ajankohtaista vasta aikav\xc3\xa4lill\xc3\xa4 2026\xe2\x80\x932040.\n_START_SECTION_\nRata\n_START_PARAGRAPH_\nRaide-Jokerin linja on yhteens\xc3\xa4 noin 25 kilometri\xc3\xa4 pitk\xc3\xa4, josta 16 kilometri\xc3\xa4 sijoittuu Helsinkiin ja 9 kilometri\xc3\xa4 Espooseen. Raide-Jokerin ratalinjaus vastaa karkeasti nykyist\xc3\xa4 runkolinjaa 550, mutta kulkee suuren osan matkasta omalla v\xc3\xa4yl\xc3\xa4ll\xc3\xa4\xc3\xa4n, erill\xc3\xa4\xc3\xa4n muusta liikenteest\xc3\xa4. T\xc3\xa4ll\xc3\xa4 varmistetaan raitiovaunujen mahdollisimman nopea ja h\xc3\xa4iri\xc3\xb6t\xc3\xb6n kulku. Autoliikennett\xc3\xa4 kohdataan risteyksiss\xc3\xa4, mutta niihin tehd\xc3\xa4\xc3\xa4n raitiovaunuille liikennevaloetuudet._NEWLINE_Nykyinen bussilinja jatkaa Espoon puolella Laajalahdesta Tapiolan kautta Westendinasemalle, mutta raitiolinja kulkee Otaniemen kampuksen kautta Espoon puoleisen p\xc3\xa4\xc3\xa4tepys\xc3\xa4kin tullessa Keilaniemeen metroaseman l\xc3\xa4hettyville. Alun perin my\xc3\xb6s raitiolinjan oli suunniteltu kulkevan Tapiolan kautta, mutta vuoden 2013 suunnitelmassa reitti muutettiin tarkoituksenmukaisempana kulkemaan Otaniemen kautta. Helsingin puoleinen p\xc3\xa4\xc3\xa4tepys\xc3\xa4kki on bussilinjan tavoin It\xc3\xa4keskuksen metroaseman yhteydess\xc3\xa4. Raitiolinjan reitille tulee 34 pys\xc3\xa4kkiparia, keskim\xc3\xa4\xc3\xa4rin 800 metrin v\xc3\xa4lein. Pys\xc3\xa4kit on sijoitettu nykyisten ja rakentuvien asuinalueiden l\xc3\xa4heisyyteen sek\xc3\xa4 niin, ett\xc3\xa4 pys\xc3\xa4keilt\xc3\xa4 on mahdollisimman nopea vaihtoyhteys rautatie-, metro- ja bussilinjoille. Linjaa tullaan ajamaan vuorokaudenajasta riippuen 5\xe2\x80\x9310 minuutin vuorov\xc3\xa4lein, ja matka-aika linjan p\xc3\xa4\xc3\xa4st\xc3\xa4 p\xc3\xa4\xc3\xa4h\xc3\xa4n on noin tunti._NEWLINE_Raide-Jokeria varten rakennetaan  nelj\xc3\xa4 uutta siltaa keh\xc3\xa4- ja valtateiden sek\xc3\xa4 Vantaanjoen ylitt\xc3\xa4miseen ja lis\xc3\xa4ksi noin 400 metrin pituinen betoni- ja kalliotunneli Pit\xc3\xa4j\xc3\xa4nm\xc3\xa4en Patterinm\xc3\xa4keen. Raitiolinjan 27-paikkainen varikko sijoitetaan Roihupellon teollisuusalueelle. Vuoden 2016 hankesuunnitelmassa oli varauduttu my\xc3\xb6s rakentamaan 14-paikkainen sivuvarikko Laajalahteen, mutta my\xc3\xb6hemmin tammikuussa 2018 tehtiin p\xc3\xa4\xc3\xa4t\xc3\xb6s vain p\xc3\xa4\xc3\xa4varikon rakentamisesta ja sivuvarikko j\xc3\xa4tettiin varaukseksi. _NEWLINE_Raiteita kulkee koko linjan pituudelta vierekk\xc3\xa4in kaksi, ja lis\xc3\xa4ksi tasaisin v\xc3\xa4limatkoin reitille on sijoitettu puolenvaihtopaikkoja, jolloin esimerkiksi este tai vikaantunut vaunu voidaan ohittaa keskeytt\xc3\xa4m\xc3\xa4tt\xc3\xa4 liikenn\xc3\xb6inti\xc3\xa4. Raide-Jokeri tulee k\xc3\xa4ytt\xc3\xa4m\xc3\xa4\xc3\xa4n 1\xc2\xa0000 millimetrin raideleveytt\xc3\xa4. My\xc3\xb6s 1\xc2\xa0435 millimetrin raideleveytt\xc3\xa4 pidettiin vaihtoehtona, mutta linjan vaunukaluston ja ratainfrastruktuurin halutaan olevan kunnossapidon ja liikenn\xc3\xb6innin kannalta mahdollisimman hyvin yhteensopivia nykyisen raitiotieverkoston ja sen k\xc3\xa4yt\xc3\xb6ss\xc3\xa4 olevien Artic-raitiovaunujen kanssa.\n_START_SECTION_\nKalusto\n_START_PARAGRAPH_\nRaide-Jokerin liikenn\xc3\xb6inti toteutetaan Transtechin valmistamilla Artic-sarjan vaunuilla. Vaunut ovat 34 metri\xc3\xa4 pitki\xc3\xa4, ja ne on my\xc3\xb6hemmin mahdollista j\xc3\xa4lkiasennuksena pident\xc3\xa4\xc3\xa4 44 metrin pituisiksi. N\xc3\xa4ist\xc3\xa4 perusmallia pidemmist\xc3\xa4 vaunuista k\xc3\xa4ytet\xc3\xa4\xc3\xa4n kauppanime\xc3\xa4 Artic XL. Transtech on suunnitellut vaunujen tekniset ratkaisut, ja vaunun muotoilusta ja ulkoasusta vastaa turkulainen Idis Design._NEWLINE_Vaunussa on 76 istuma- ja 180 seisomapaikkaa, joten yhteen Raide-Jokerin raitiovaunuun mahtuu jopa kolme kertaa enemm\xc3\xa4n matkustajia kuin yhteen nykyisell\xc3\xa4 bussilinjalla liikenn\xc3\xb6iv\xc3\xa4\xc3\xa4n linja-autoon. Vaunuissa on ohjaamo molemmissa p\xc3\xa4iss\xc3\xa4, joten linjalle ei tarvitse rakentaa p\xc3\xa4\xc3\xa4tesilmukoita, koska vaunuja voidaan ajaa kumpaankin suuntaan. Vaunujen huippunopeus Raide-Jokerin linjalla on 70\xc2\xa0km/h, keskinopeuden ollessa noin 25\xc2\xa0km/h. Raide-Jokeri on pikaraitiotien\xc3\xa4 merkitt\xc3\xa4v\xc3\xa4sti nopeampi j\xc3\xa4rjestelm\xc3\xa4 kuin Helsingin raitioliikenne, jossa keskinopeudet ovat vain noin 13\xe2\x80\x9315\xc2\xa0km/h._NEWLINE_Vaunuja tilataan Raide-Jokerin liikenn\xc3\xb6intiin 29 kappaletta. Ensimm\xc3\xa4iseksi valmistuu prototyyppivaunu, jolla liikenn\xc3\xb6id\xc3\xa4\xc3\xa4n aluksi kes\xc3\xa4ll\xc3\xa4 2019 koeajoja Helsingin kantakaupungin raitiolinjoilla. Koeajoja varten raitiolinjoilla k\xc3\xa4ytettiin maaliskuussa 2017 Raide-Jokerin vaunun kokoista mittakehikkoa, jotta varmistuttiin pitk\xc3\xa4n vaunun soveltuvuudesta nykyiselle raitiotieverkolle. Transtech on my\xc3\xb6s rakentanut vaunusta puisen mallin, jolla voidaan testata muun muassa vaunun esteett\xc3\xb6myytt\xc3\xa4. Vaunujen sarjatuotanto alkaa prototyyppivaunun koeajojakson j\xc3\xa4lkeen.'